# Samuïl Xatunovski

Samuïl Xatunovski (25 de març del 1859 - 27 de març del 1929) fou un matemàtic rus d'origen jueu.

## Vida i Obra

Va néixer a Velika Znamianka, Ucraïna, en una família jueva pobra, i fou el fill número 9 de la parella. Va acabar l'educació secundària a Kherson, Ucraïna, després va estudiar durant un any a Rostov, Rússia, i es va traslladar a Sant Petersburg per cursar els estudis universitaris. Allí va estudiar en diverses universitats tècniques. L'enginyeria no va atreure Xatunovski i es va dedicar a les matemàtiques, i assistí de manera voluntària a les classes de Pafnuti Txebixov. Xatunovski no va poder completar el programa de la universitat a causa de falta de diners. Més tard va tractar d'obtenir un títol universitari a Suïssa, però no ho va aconseguir per la mateixa raó.
Després de tornar de Suïssa, va viure en petites ciutats de Rússia, guanyant-se la vida fent classes particulars. Mentrestant, va escriure els seus primers articles matemàtics i va enviar-ne alguns a la Universitat d'Odessa. La qualitat dels articles va ser reconeguda; Xatunovski va ser admès a la universitat, va rebre el suport financer que necessitava, va obtenir el títol sota la tutela dels professors Ivan Śleszyński i Veniamín Kàgan i va ser designat com a membre del personal el 1905. El 1917, va esdevenir professor i va continuar treballant a la Universitat d'Odessa per la resta de la seva vida.
Xatunovski es va centrar en diversos temes d'anàlisi matemàtica i àlgebra, com teoria de grups, teoria de nombres i geometria. Independentment de Hilbert, va desenvolupar una teoria axiomàtica semblant, tot i que amb una base molt més intuitiva. Per exemple, ell va ser el primer matemàtic en plantejar dubtes en l'aplicació del principi del tercer exclòs a conjunts infinits (1901). Treballà també en els camps de la geometria, l'àlgebra, teoria de Galois i l'anàlisi. No obstant això, la major part de la seva activitat es va dedicar a la docència a la Universitat d'Odessa i a escriure llibres i materials d'estudi associats.
Xatunovski va morir el 1929 de càncer d'estómac l'endemà passat del seu setantè aniversari. Tot i el dolor intens associat a la seva malaltia, va mantenir el seu habitual sentit de l'humor i va continuar donant classes gairebé fins al dia de la seva mort. Va ser recordat pels seus alumnes i col·legues pel seu enfocament original dels problemes matemàtics i la capacitat per popularitzar les idees matemàtiques més complexes.

## Referències

* ↑ Schumann, 2014, p. 191.
* ↑ «Осипович Шатуновский (к 10-летию со дня смерти) (Samuïl Xatunovski - 10 anys després de la seva mort)». Soviètica matemàtica Uspekhi, 7, 1940, p. 316-321.
* ↑ Dym, Gohberg i Kravitsky, 2008, p. 163.
* ↑ «Biografia de Xatunovski», 01-12-1997. Arxivat de l'original el 3 de gener 2010. [Consulta: 3 gener 2010].

## Bibliografia

* Dym, Harry; Gohberg, Israel; Kravitsky, Naftaly. «Biography of M.S. Livšic». A: Harm Bart, Thomas Hempfling, Marinus A. Kaashoek (eds.). Israel Gohberg and Friends: On the Occasion of his 80th Birthday (en anglès). Birkhäuser, 2008, p. 163-169. ISBN 978-3-7643-8733-4.
* Schumann, Andrew «On the history of logic in the Russian Empire (1850–1917)» (en anglès). Czasopismo Techniczne. NP, Nauki Podstawowe, Vol. 7, 2014, pàg. 185-194. ISSN: 2081-2671.

## Enllaços externs

* O'Connor, John J.; Robertson, Edmund F. «Samuïl Xatunovski» (en anglès). MacTutor History of Mathematics archive. School of Mathematics and Statistics, University of St Andrews, Scotland. (anglès)
* Youschkevitch, A.P.; Grigorian, A.T. «Shatunovsky, Samuil Osipovich». Complete Dictionary of Scientific Biography, 2008. [Consulta: 29 juliol 2018]. (anglès)
* Rikun, Ina. «Shatunovsky Samuil Osipovich (1859-1929)». Odessa Memory, 2018. [Consulta: 29 juliol 2018]. (rus)